Utløpt

Midlertidig stilling som snikende alvebetjent

Den nordpolare sikkerhetstjenesten registrerer at Sydpolarske aktører har trappet opp sin aktivitet, og arbeidet med å rekruttere og føre hemmelige kilder i nordpolarske virksomheter ser ut til å være en prioritert oppgave. Dette arbeidet vil de antagelig videreføre gjennom hele adventstiden. Statlig styrte nettverksoperasjoner representerer dessuten en vedvarende trussel mot julenissens verdier. Det er Julenissens Sentrale Enhet (JSE) som har ansvar for å forhindre og forebygge denne typen etterretningsaktivitet.



Vi leter etter deg som er interessert i sikkerhetspolitikk og motiveres av tanken på å skulle bidra til å beskytte Julenissen og hans verksted. Du vil være en viktig brikke i NPSTs samfunnsoppdrag og vil få bidra til å motvirke trusler mot våre grunnleggende, nordpolarske interesser. Nå nærmer det seg jul og vi i tjenesten innser at vi ikke kan gjøre dette alene. Vi lyser derfor ut en stilling til dere som er modige nok til å løse de kommende krypterte oppgavene.

Kvalifikasjoner Du bør være nysgjerrig, ha grunnleggende EDB-ferdigheter og mye pågangsmot for å håndtere dette oppdraget. Førerkort for reinsdyrslede klasse X er en fordel.



Som ansatt i en beredskapsorganisasjon forventer vi at du tåler mye ruskevær, er fleksibel og villig til å yte ekstra når oppgavene krever det. Ansettelse i NPST krever også at du tilfredsstiller kravene for å stå på julenissens liste over snille barn.

Vi tilbyr NPST er opptatt av kompetanseutvikling og tilrettelegger for krypteringskurs, programmeringskurs og stressmestringskurs.



Vi har en veldig god kantine med perfekt kokt risengrynsgrøt hver eneste dag. Det er alltid en mandel å finne. Du vil få tilgang til trening i arbeidstiden sammen med våre spreke reinsdyr. Julenissen arrangerer også yogatimer hver onsdag i verkstedet.



Vi tilbyr konkurransedyktige betingelser, et meningsfylt og morsomt arbeid og lønn etter innsats. Nissen har noe spennende i sekken sin til de flittigste alvene. Vi har god pensjonsordning gjennom julenissens pensjonskasse (fra lønnen trekkes 2 %). Arbeidstid etter behov, primært søndager.